Påsken er for mange lig med familiefrokoster med alt godt til ganen - af både vådt og tørt. Hyggeligt - men også en kende 'farligt', hvis du er typen, der gerne vil køre hjem fra påskefrokosten og i øvrigt vil være ked af at miste dit kørekort. Betjentene fra Nordjyllands Politi er nemlig på de nordjyske lande- og motorveje både dag og nat påsken igennem for at fange spiritus- og narkopåvirkede bilister. Derfor er der også én klar melding fra dagens vagtchef. - Sørg nu for at aftale, hvem der kører hjem. Hvis du vil drikke, så få en anden til at køre bilen. Som på alle mulige andre tidspunkter af året, i øvrigt, siger Torben Larsen. Han fortæller, at påsken er særlig travl for betjentene, men man behøver ikke 'frygte', at man bliver glemt. - Vi har taget højde for den ekstra travlhed - vi er klar til at håndtere det, fastslår vagtchefen.

Referat:
Nordjyllands Politi laver spritkontroller både dag og nat i alle påskedagene.